L’economia de la felicitat | CaixaBank Research\n10 juliol 2017 | Informe mensual - EditorialEnric Fernández\nEl Dossier d’aquest Informe Mensual de juliol-agost està dedicat a la felicitat. No és producte de la febre de l’estiu o que la proximitat de les vacances ens hagi provocat un atac de frivolitat. Des de fa anys, molts economistes –amb la col·laboració, principalment, de psicòlegs– han analitzat què ens fa feliços amb l’ajuda d’enquestes en què els entrevistats declaren el seu nivell de satisfacció amb la vida. Són els economistes de la felicitat, i, en aquest número, expliquem algunes de les seves principals troballes.\nCom no podia ser de cap altra manera, un dels focus d’aquestes recerques ha estat explorar com es relacionen el nivell de renda o de riquesa i la felicitat. Els resultats són molt interessants: en un país i en un moment determinat, les persones amb més ingressos tendeixen a reportar nivells més alts de felicitat. La comparativa entre països també revela una relació positiva, però no gaire forta, entre renda i felicitat. En canvi, paradoxalment, el nivell de felicitat en un país amb prou feines tendeix a variar a llarg termini. Fa 20 anys, el 78% dels espanyols es declaraven molt o força satisfets amb les seves vides, i, en l’actualitat, la proporció amb prou feines se situa per damunt del 80%, malgrat que el PIB per habitant ha crescut el 25% i la taxa d’atur ha disminuït lleugerament. I és que, quan les necessitats bàsiques estan cobertes, el que sembla que ens reporta satisfacció no és el nivell de renda absoluta, sinó la relativa.\nI és que la ment humana utilitza la comparació com a mètode de valoració. En el cas del nostre nivell de vida, comparem la nostra situació amb la dels qui ens envolten, amb la nostra pròpia situació en el passat més recent i amb les expectatives o amb les aspiracions que ens havíem format per al present. Quan l’economia prospera, tant el llistó social com el propi pugen, de manera que una millora dels ingressos no impacta de forma significativa sobre la felicitat. Com a màxim, té un efecte transitori, fins que les aspiracions s’ajusten a les noves circumstàncies. En aquest sentit, diversos estudis han demostrat que guanyar un gran premi de loteria té un impacte efímer sobre la felicitat: al cap de sis mesos o d’un any, els afortunats tornen a reportar el mateix nivell de satisfacció amb la seva vida que tenien abans de guanyar-lo. Per la mateixa raó, no sembla una bona idea acceptar un treball simplement perquè paguen millor. És molt més important que ofereixi oportunitats de realitzar-se com a persona i com a professional, que permeti conciliar i, per descomptat, que hi hagi un bon cap.\nSi els diners no compren la felicitat, llavors què ens fa feliços? Els resultats de moltes recerques mostren que altres factors són tant o més importants que els diners: destaquen les relacions amb la família, amb els amics i amb la comunitat que ens envolta –al capdavall, som animals socials–; un treball estable i gratificant; la salut; la llibertat individual, i els nostres valors –Aristòtil ja deia que ser feliç consisteix a actuar de forma virtuosa.\nAquestes lliçons són fonamentals a l’hora de dissenyar les polítiques públiques, de les quals es deriva, per exemple, que l’educació, la sanitat i la lluita contra l’atur han de formar part dels pilars d’un estat del benestar que té com a objectiu la felicitat dels seus ciutadans. També han de ser importants les polítiques que promoguin la conciliació entre treball i família i que fomentin la participació cívica, així com el respecte a les llibertats individuals.\nEspero que puguin llegir el Dossier mentre gaudeixen d’unes felices vacances. Per descomptat, amb prudència i temprança.


Ja hem parlat alguna vegada de les CAF (Comunitats Autofinançades) en aquest espai. Una eina que permet rebre préstecs de petites quantitats, sense haver de passar per les entitats financeres tradicionals. A casa nostra en tenim alguns exemples, agrupades per l'ACAF, l'associació de comunitats autofinançades. En molts casos són immigrants els qui formen part d'aquests grup, perquè desgraciadament són un col·lectiu amb pocs ingressos econòmics, però ni molt menys n'és exclusiu. Hi ha moltes famílies, i més, arran de la crisi, que tenen ingressos molt escassos i membres al seu càrrec per tirar endavant.\nFa pocs dies hem vist el naixement d'una nova CAF amb una forta càrrega social, i que podria ser exemple per a d'altres. A Sevilla s'ha creat la primera CAF formada per dones víctimes de la violència de gènere. La responsable és Ana Bella, una dona que després de patir violència de gènere va decidir crear una fundació amb el seu nom per donar suport a les víctimes, sota un lema: una dona que ha patit violència no és una víctima, sinó una supervivent.\nPartint d'aquesta base, Ana Bella treballa de valent per donar visibilitat a la part positiva d'aquesta problemàtica, i per mostrar a empreses el valor afegit que pot tenir contractar una persona que ha lluitat i que ha aconseguit sobreviure a una situació tan dramàtica com ho és la violència de gènere.\nAixí, l'Anna Bella es va posar en contacte amb Jean Claude (s'han conegut a través d'Ashoka) que és la persona que promou les CAF a l'estat espanyol, i que coordina l'ACAF des de Barcelona. Per a aquestes dones és molt valuós poder formar part d'aquest grup. "Hi ha una necessitat econòmica, moltes de les dones supervivents tenen un escàs poder adquisitiu, sous molt baixos, i ni els bancs ni els centres comercials donen crèdits per pagar a terminis si no tens nòmina fixa", ens comenta l'Anna.\nPer a aquestes dones, doncs, la CAF és una oportunitat d'autofinançament. "Hem tingut el cas d'una persona que volia comprar una rentadora, però guanyant 600 euros al mes i amb dos fills, li era difícil destinar-ne 200 de cop a la compra d'una rentadora", diu l'Anna. Gràcies al sistema de la CAF ha agafat 200 euros prestats i els pot anar tornant a terminis, sense estar en deute amb cap banc.\nTenint en compte la sensació de vulnerabilitat que poden arribar a tenir aquestes dones, encara és més important l'empoderamentque els hi suposa el fet de convertir-se en autònomes pel que fa a l'economia familiar, sense haver de dependre de ningú. Aquesta CAF està formada per vuit dones i un home i, com la resta de comunitats, està subjecta a unes normes que es pacten, com el tipus d'interès que paguen pels préstecs i que reben pels estalvis, o la multa simbòlica que es paga per no assistir a les reunions periòdiques.\nLes CAF es basen en petites xarxes naturals de confiança i aquest cas no n'és una excepció, doncs el grup de dones neix d'un grup ja existent de suport, vinculat a la Fundació Ana Bella. Segons estudis de l'ONU una de cada tres dones a tot el món pateix violència de gènere com a mínim un cop al llarg de la seva vida.


Projectes multilingües: la contracció i l’extensió del text - Babel Traductors\nProjectes multilingües: la contracció i l’extensió del text\naudiovisual, General, Idiomes, Interculturalitat\n22 juny 2022 29 juny 2022 babel\nQuan traduïm un text a una altra llengua el nombre de paraules acostuma a variar i, per tant, l’espai que ocupa el text també. Parlem de contracció quan el text s’encongeix i d’extensió quan és més llarg.\nEn quins casos ho hem de tenir en compte? Sempre que el text estigui condicionat a la imatge, com en una revista amb il·lustracions que s’ha de maquetar en diferents llengües, o en un comerç online o qualsevol interfície multilingüe, on l’espai per al text és limitat, també en els subtítols d’un vídeo, per exemple. Els dissenyadors, desenvolupadors, maquetistes i productors de material audiovisual han de preveure-ho en els projectes que impliquin més d’una llengua i conèixer si les llengües de traducció es contrauen o s’expandeixen respecte a la llengua original.\nL’anglès, per exemple, sempre es contrau respecte a les llengües romàniques, de l’anglès al català el text pot créixer un 25%, l’anglès té una sintaxi més simple i això fa que el nombre de paraules sigui inferior al català o al castellà, i a més, les paraules acostumen a ser més curtes i ocupen menys espai. El xinès, com el japonès, utilitzen símbols (un únic caràcter representa una paraula o tot un concepte) i són llengües molt compactes que s’expandeixen notablement en les llengües de traducció.\nHi ha llengües com l’alemany que generen moltes paraules compostes, sobretot en especialitats tècniques. Un exemple de paraula composta llarga d’ús comú es Kraftfahrzeughaftpflichtversicherung, que vol dir assegurança de cotxe a tercers.\nLa qüestió de l’expansió i la contracció en les diferents llengües és rellevant a l’hora de fer un pressupost d’un projecte multilingüe, atès que el cost d’una traducció es calcula en funció de les paraules, per això cal saber si el traductor cobra per paraules originals o paraules traduïdes. També ho és per al posicionament SEO i per localitzar el contingut d’una página web o una aplicació, els desenvolupadors han de tenir en compte aquests criteris lingüístics des de l’inici de la seva gestació perquè el nombre de paraules és fonamental en les cerques. També és important per a la difusió de contingut a les xarxes socials, segurament la limitació de caràcters té alguna cosa a veure en el poc seguiment de Twitter entre els alemanys.\n20 setembre 2021 20 setembre 2021\nAccessibilitat, comunicació i tecnologia\n14 juny 2021 17 juny 2021


Coronavirus.- Save the Children alerta que el confinament pot incrementar la violència\nPublicat 20/03/2020 18:11CET\nL'organització Save the Children ha alertat aquest divendres que l'aïllament domiciliari a causa de la pandèmia de coronavirus pot provocar un augment dels casos de violència contra la infància.\nHa advertit en un comunicat que "les circumstàncies d'incertesa i reclusió afecten de manera significativa a la salut de les famílies, poden disparar l'estrès i l'ansietat que dificulten la convivència i derivar en formes de violència contra menors".\nL'organització també ha alertat que la "sobre informació no és saludable per als nens", per la qual cosa ha destacat la importància que els adults els expliquin --amb un llenguatge adequat i adaptat-- què està succeint, en comptes de que ho consultin per Internet.\nHa afegit que un augment de la connectivitat "incrementa els possibilitats que els menors sofreixin diferents formes de violència en línia com el 'ciberassetjament' o el 'sexting' --sexe per missatgeria instantània-- sense consentiment".\nHa insistit en "la necessitat de dotar d'eines de criança positiva a les famílies" per evitar casos de maltractament infantil, violència sexual i de gènere; i ha reclamat la implantació d'un servei d'assistència psicològica i de consulta per a menors, pares i cuidadors.


Restaurant Diagonal-Can Soteras, el menjador familiar dels barcelonins Restaurant Diagonal-Can Soteras, el menjador familiar dels barcelonins – Tot Barcelona | Notícies i Informació d'actualitat a Barcelona\nRestaurant Diagonal-Can Soteras, el menjador familiar dels barcelonins\nMolts barcelonins de més de 50 anys (hi ha qui afirma que un 50%) han estat com a mínim una vegada en una celebració en aquest establiment centenari\nFaçana del restaurant Diagonal-Can Soteras\nRamon Roset 09/07/2021 8:49 pm\nCan Soteras va néixer l’any 1915, quan Jaume Soteras i Font es va fer càrrec de la petita fonda situada a la cantonada de l’Avinguda Diagonal amb el Passeig de Sant Joan de Barcelona. En aquesta fonda atenien als traginers que, de camí cap al mercat del Born hi paraven per fer-hi un bon àpat mentre les seves bèsties descansaven i s’abeuraven.\nQuinze anys després, l’any 1930, van transformar la fonda en un restaurant que va passar a anomenar-se Restaurant Diagonal Can Soteras, acostant la cuina casolana tradicional, que tant feia gaudir als traginers, a tots els barcelonins. El nou restaurant de seguida va fer fortuna i va seduir als habitants d’una Barcelona que sovint el van convertir en una extensió del menjador de casa seva. Les vuit sales privades que disposaven per a banquets i esdeveniments amb possibilitat d’encabir-hi fins a 250 persones, van ser testimoni d’una gran quantitat de batejos, comunions i casaments, entre moltes altres celebracions familiars, d’amics, reunions d’empresa, sopars de Nadal, àpats de fi curs i reunions de tota mena. Popularment se’l va arribar a conèixer com el restaurant BBC (Bodas, Bautizos y Comuniones). Els dimarts Can Soteras era punt de peregrinació dels incondicionals de la tradicional escudella i carn d’olla, plat que en aquest dia de la setmana no hi va faltar mai, fos l’època de l’any que fos.\nEl restaurant Diagonal – Can Soteras | Todocolección\nEl restaurant també es va convertir en seu de molts grups de gastrònoms i militants de la bona vida. L’any 1927 es va crear a Can Soteras l’Associació Cultural L’Arca de Noé, impulsada per Joaquim Ciervo i Santiago Rusiñol. En aquesta singular associació, cadascun dels seus membres s’identificava amb un animal i quan es reunien no es podia parlar de política, religió o futbol. El testimoni del pas d’aquesta associació per Can Soteras es podia trobar en el menjador del soterrani que estava decorat amb motius d’animals, i on destaca la figura d’un cangur, l’animal que identificava a Jaume Soteras.\nA mitjans dels anys 80 del segle passat, en un dels moltíssims àpats que grups de tota mena celebraven a Can Soteras, els cargols, una de les especialitats del restaurant, en van ser els protagonistes. Un dels assistents a aquest àpat va ser el periodista Joan Poch Soler qui, a l’endemà, va publicar una ressenya al diari on es referia a la “Setmana del Cargol”. Fent-se ressò d’aquesta ressenya, moltes persones es van adreçar a Can Soteras interessant-se per aquest esdeveniment i des del restaurant ho van veure com una oportunitat. Així va néixer la Festa del Cargol i de retruc es va crear la Confraria Gastronòmica del Cargol. Amb el pas dels anys, la Festa del Cargol es va anar consolidant fins a convertir-se en una important trobada social i gastronòmica, on hi assistien destacats representants del món de la cultura, de l’esport i dels mitjans de comunicació, per gaudir de fins a 14 plats diferents de cargols.\nLa centenària historia de Can Soteras, el restaurant que va omplir les carmanyoles que el darrer govern de la Generalitat es va emportar camí de l’exili al gener de 1939, va escriure el seu darrer capítol quan es van veure afectats per la Llei d’Arrendaments Urbans del 2014 que limitava les transmissions del contractes de lloguer. Tanmateix la crisi derivada de la pandèmia de la COVID-19 va acabar de donar el cop de gràcia a aquest restaurant que va tancar les seves portes al juny de l’any passat. Quedaven pel record 105 anys d’història.


El Terrassa FC inicia l’any visitant el cuer, el CF Gavà, amb l’objectiu de tornar als llocs de play-off | Canal Terrassa\nEl Terrassa FC inicia l’any visitant el cuer, el CF Gavà, amb l’objectiu de tornar als llocs de play-off\non: gener 05, 2018\nEl Terrassa FC inicia la segona volta amb opcions d’entrar de nou en llocs de play-off d’ascens. El conjunt de Cristian García és cinquè a la classificació, amb 33 punts, a només un del quart, el CE L’Hospitalet.\nEls egarencs tenen, a priori, el compromís més assequible dels equips que lluiten per l’ascens. Diumenge visiten el cuer, un Gavà que, des que va arrencar la temporada, està passant per una crisi institucional i esportiva. La sagnia de jugadors que estan marxant del club de forma voluntària no s’atura i els últims en abandonar-lo aquesta mateixa setmana han estat el defensa Esteban i el porter Dani Pérez.\nEl Gavà, que a la primera volta va perdre per 3 a 0 a l’Olímpic, rebrà un Terrassa amb només 14 efectius. El tècnic egarenc, però, adverteix a la plantilla per no cometre més errades que puguin hipotecar els objectius que s’ha marcat l’equip.\nCristian podrà comptar amb tota la plantilla, a excepció de Toro, que ha recaigut de la lesió. Carlos Rodríguez Enrique serà l’encarregat de dirigir aquest partit, que començarà a les dotze del migdia i que es podrà seguir per la Ràdio Municipal de Terrassa.\nLa pitjor notícia per al Terrassa FC és la recaiguda de David Toro. El davanter, que es va lesionar el 24 de setembre, s’ha ressentit aquesta setmana de les seves molèsties al psoas i no es descarta que hagi de passar pel quiròfan.\nAixò allargaria la seva reaparició fins al tram final de la temporada. El tècnic del Terrassa, Cristian García, ha deixat clar que no pensa buscar-li substitut. No es descarta acudir al mercat d’hivern per cobrir la baixa de Cachorro, cedit al Granollers, però en cap cas per cobrir la vacant del davanter.\nEtiquetes: 3div5CF GavàCristian GarcíaDavid TorofutbolTerrassa FC\nL’Espai La Galeria concentra fins al 28 de gener l’obra gràfica d’artistes catalans\nPlaca de reconeixement de la Federació Catalana de Bàsquet al CN Terrassa


Procés | Infraestructures.gencat.cat\nQui som >> &nbspProcés\nRedacció Licitació Execució Recepció\nEl procés de l’execució de les actuacions comença amb la recepció d'un encàrrec de la Generalitat de Catalunya.\nUn cop obtinguda l'autorització per a la redacció del corresponent projecte i altres treballs necessaris per part de l'organisme competent, i d'acord amb la planificació i les instruccions rebudes d'aquest, Infraestructures.cat inicia el procediment de licitació i adjudica l’execució dels treballs al licitador que presenta l’oferta econòmicament més avantatjosa.\nFinalitzada la redacció del projecte, aquest se sotmet a tots els tràmits administratius adients, finalitzant amb l'aprovació del projecte per part de l'organisme competent.\nEl procés de licitació comprèn el conjunt d’activitats que s’han de dur a terme per adjudicar l’execució d’una obra, i s’inicia amb la publicació de l’anunci de licitació en el Perfil del Contractant allotjat a la Plataforma de Serveis de Contractació Pública i en el Diari Oficial de la Unió Europea (en cas de procediments subjectes a regulació harmonitzada).\nBasant-se en la documentació administrativa i en la documentació tècnica associada a la licitació, els licitadors presenten les seves ofertes.\nL’adjudicació es fa a l’oferta econòmicament més avantatjosa, d’entre totes les ofertes admeses a la licitació, segons els criteris establerts en els documents administratius de la licitació.\nUn cop adjudicat el contracte es procedeix a la seva formalització .\nParal·lelament, Infraestructures.cat publica la licitació per la contractació de les assistències associades a les obres que es consideren necessàries per a la correcta execució i supervisió de les actuacions.\nL’empresa adjudicatària inicia l'execució sota la direcció d’Infraestructures.cat.\nInfraestructures.cat disposa de sistemes informàtics que posa a disposició de les direccions facultatives per a seguir l'evolució de la planificació dels treballs, les certificacions i el control de la qualitat, mostrant les seves desviacions amb suficient antelació per a poder-les corregir. Així mateix, s'analitzen les modificacions tècniques que puguin sorgir.\nInfraestructures.cat realitza un seguiment constant i rigorós de l'evolució de les certificacions, del procediment de treball, del Pla de Control de Qualitat, del Pla de Seguretat i Salut i del Pla d’Assegurament de la Qualitat i Medi Ambient de l’obra.\nFinalitzada l'execució de les obres es procedeix a la inspecció i recepció de les mateixes.\nA la recepció assisteixen els representants d’Infraestructures.cat, de l’organisme competent, de la Intervenció General de la Generalitat (si escau) i de l’empresa adjudicatària, s’aixeca la corresponent acta i s’inicia el període de garantia de les obres.


El Moja es fa gran amb la victòria davant de l'Olivella — Ajuntament d'Olèrdola\n17:31 del 24 de maig de 2022\nEl Moja es fa gran amb la victòria davant de l'Olivella\nEl Moja es fa gran amb la victòria davant de l'Olivella L'equip de Manel Lora posa sobre la taula la seva candidatura per lluitar per l'ascens http://www.olerdola.cat/serveis-municipals/mitjans-informacio-municipal/canal-20/esports/el-moja-es-fa-gran-amb-la-victoria-davant-de-lolivella http://www.olerdola.cat/serveis-municipals/mitjans-informacio-municipal/canal-20/esports/el-moja-es-fa-gran-amb-la-victoria-davant-de-lolivella/@@download/image/ADRIA BORREDA.JPG\nL'equip de Manel Lora posa sobre la taula la seva candidatura per lluitar per l'ascens\nAdrià Borreda jugador del Moja\nAquest dissabte el Moja rebia a l’Olivella, equip que només havia perdut un partit en tota la primera volta i que compartia liderat amb el Cubelles. Era una de les darreres oportunitats per l’equip olerdolenc per no despenjar-se de la zona de dalt. L’equip visitant es va avançar al marcador, però abans del descans l’equip de Manel Lora li va donar el tomb al resultat.\nLa segona part va ser molt competitiva amb domini altern. A la part final del partit, quan l’Olivella buscava l’empat, va arribar el tercer gol local que va sentenciar el partit. Ara mateix el Moja és quart a la classificació, a 5 punts d’Odena i Olivella, i a 8 del líder el Cubelles. Queda tota la segona volta per davant i des de l’equip tenen clar que l’equip estarà fins al final per aquesta lluita per la primera o segona posició. Dimarts vam parlar amb un dels capitans de l’equip, l'Adrià Borreda. Pots escoltar l’entrevista aquí.


El saber ni ocupa lloc ni entén de vacances. L’estiu és una època perfecta per afegir nous skills a la teva formació, per perfeccionar els que ja tens o per aventurar-te a aprendre coses totalment noves. Durant els mesos vinents, algunes de les escoles que formen part de Poblenou Urban District seguiran obertes per continuar compartint coneixements amb tu.\nDurant el mes d’agost la prestigiosa acadèmia imparteix dos cursos per a tots els nivells: retrat a l’oli i curs de modelatge de la figura humana o de retrat escultòric.\nBarcelona Academy of Art començarà setembre amb un nou Grau en Arts Figuratives que complementarà la resta de la seva oferta formativa. Aquest nou grau oferirà als estudiants la possibilitat de formar-se el més alt nivell en els mètodes clàssics del dibuix, la pintura, l’escultura i l’art digital i el pensament artístic, combinant amb la realitat transdisciplinar de l’art contemporani.\nL’escola de mitjans creatius, que basa el seu sistema educatiu a posar en pràctica els coneixements mitjançant projectes i col·laboracions artístiques, oferirà dos Open Class Online diferents. Les Open Class són l’oportunitat perfecta perquè donis les teves primeres passes en el món dels mitjans creatius, ja sigui creant la teva primera obra com a cineasta o game designer.\n11 d’agost: Open Class Online | De la idea al set de rodatge.\n12 d’agost: Open Class Online | Història i evolució del Game Design.\nA més, fins al 10 d’agost pots sol·licitar la Beca per a nous talents que SAE i Adam Studio atorgaran perquè puguis formar-te en els reconeguts cursos de producció musical (Producció de Música Electrònica i Producció de Música Urbana), que s’iniciaran a partir de setembre de 2020 en els seus campus de Madrid i Barcelona.\nAquest any, donada l’excepcionalitat del moment i les modificacions en el calendari acadèmic i de matrícula, BAU no tancarà a l’agost. Si necessites acudir a centre per informar-te o realitzar alguna gestió, consulta els seus horaris d’atenció, estaran encantats d’ajudar-te.\nPel que fa a la resta de centres, reprendran els seus cursos al setembre. Per ‘la tornada a l’escola’ hi ha dues beques diferents pensades per a futures professionals.\nNomés el 14% dels llocs de direcció creativa de país els ocupen dones; en els departaments creatius de les agències només hi ha un 20% de dones.\nBarcelona School of Creativity sap que el talent femení mereix molta més visibilitat i, per això, un cop més llancen la beca Creatives en Serio de la mà de #MásMujeresCreativas, una plataforma col·laborativa de professionals creatives que dediquen molt esforç a difondre les necessitats d’igualtat d’oportunitats de les dones creatives.\nLa beca ofereix a una creativa l’oportunitat de cursar un dels Programes d’Alt Rendiment Creatiu valorat en 10.900 €.\nTens fins al 15 d’agost per enviar la teva proposta. Consulta aquí les bases i els requisits necessaris per a optar-hi.\nFX ANIMATION és una escola innovadora i puntera. No només pel que fa a coneixements, també en l’àmbit de transformació social. Per això, presenten la Beca MujereX.\nEl món del cinema ha de contemplar la realitat de cada època i la nostra realitat mostra que la meitat de la població és femenina. La finalitat d’aquestes beques és promoure i reivindicar el paper de les dones en el món de cinema i 3D/animació perquè es requereixen més directores dones, més històries contades per dones o en femení.\nAmb aquesta beca es vol ajudar a fer visible les aportacions de la dona en aquest sector.\nLa Beca MujereX presenta 2 modalitats de Beques:\nBeques MujereX HP que concedirà directament a les candidates seleccionades el material (càmera exempta) que s’inclou en la seva formació (ordinador portàtil cedit gratuïtament per HP, el nostre goblal Partner) i un descompte del 40% sobre el valor del curs lectiu (matrícula exempta) el cost de la matrícula i l’altre 60% restant de l’import del Màster Superior que no cobreixi la Beca, haurà de ser abonat per les candidates seleccionades.\nBeques MujereX SraX que concedirà directament a les candidates seleccionades un descompte del 25% sobre el valor del curs lectiu (matrícula i material exempt) i participació en la productora. El cost de la matrícula i l’altre 75% restant de l’import del Màster Superior que no cobreixi la Beca, haurà de ser abonat per les candidates seleccionades.\nTens fins al 3 d’agost per enviar la teva proposta. Consulta aquí les bases i els requisits necessaris per a optar-hi.\nIAAC: Concurs ‘Design For Living’\nL’arquitectura està present en la quotidianitat dels ciutadans i, en aquest sentit, els arquitectes tracen el mapa físic d’una societat…. Més →


Hemorroides: 7 maneres de prevenir-les - MGC Mútua\nHemorroides: 7 maneres de prevenir-les\nPer Revista Interès Mutu - 26/11/18\nÉs poc freqüent sentir-ne a parlar, perquè resulta incòmode. Després de tot, es localitzen en una part del cos de la qual ningú li agrada parlar. I el cert és que és un problema extraordinàriament freqüent: fins a un 80% de la població té hemorroides en algun moment, encara que en molts casos no en té símptomes. Poden causar inflamació i sagnats, a més d’altres secrecions. I també poden ser molt doloroses.\nEt proposem 7 coses fàcils per prevenir-les.\n1. Mantingues un pes adequat\nUna de les causes més comunes de les hemorroides és l’excés de pes, ja que aquest sobrepès sotmet a més pressió de la normal els músculs del recte. Si és el teu cas, fes un esforç per millorar la teva dieta, fer més exercici i aprimar-te. Mantenir-te en el pes òptim per tu és una de les millors maneres de prevenir el problema.\nInsistim en el que t’acabem de dir. És sobrer parlar-te ara de la conveniència de fer exercici, perquè és ben sabut que prevé les cardiopaties, la diabetis tipus 2 i una infinitat de problemes potencialment greus. L’exercici també pot prevenir les hemorroides. Estar assegut durant molt de temps seguit pressiona els músculs de la zona rectal (i, per tant, els vasos sanguinis). Aixecar-te de la cadira de tant en tant, posem cada mitja hora, reduirà el risc que es presentin. Inclou en la teva rutina un bon passeig de mitja hora, o una estona de natació tres vegades a la setmana. A més, t’ajudarà a abaixar el pes.\nPerò s’ha d’anar amb compte amb algunes formes d’exercici. Per exemple, aixecar pes obliga a treballar més els músculs abdominals i pot acabar provocant un trastorn.\n3. Beu molta aigua\nBeure molta aigua t’ajudarà amb el restrenyiment, un problema també molt freqüent. Mantenir-se ben hidratat incrementa els moviments intestinals (o peristàltics) que són els responsables de la digestió, i accelera el trànsit cap a l’evacuació. El restrenyiment és, en si, una causa freqüent de les hemorroides, ja que qui el pateix s’esforça més per defecar, la qual cosa augmenta la pressió sobre els vasos sanguinis de la zona rectal.\n4. Menja més fibra\nLa fibra també t’ajudarà a reduir el restrenyiment, ja que augmenta el volum de la femta, de manera que et resultarà més fàcil eliminar-la, amb menys esforç. Si encara no ho fas, inclou en la teva dieta més verdures, cereals (sempre integrals), llegums i fruita seca, la qual cosa mantindrà un bon volum de fibra a l’intestí.\n5. Evita l’alcohol i el “menjar escombraria”\nL’alcohol provoca, entre altres problemes, el desequilibri de la flora intestinal (recorda el que t’explicàvem fa un parell de setmanes sobre el microbioma). I, a més, causa deshidratació, el que provoca restrenyiment. Si ets bevedor, beure menys t’ajudarà.\nPer la seva banda, el “menjar porqueria” −que en general conté greixos poc recomanables i pocs nutrients, a més de poca fibra− és un factor negatiu més per a les persones amb tendència a patir hemorroides. Si forma part de la teva dieta habitual, planteja’t eliminar o, almenys, limitar força aquests menjars.\n6. En principi, deixa-les estar\nT’ho dèiem al començament: hi ha persones que tenen hemorroides i ni tan sols ho saben, perquè poden no provocar cap símptoma; però també poden resultar extremadament molestes i doloroses. En molts casos, els símptomes poden desaparèixer al cap de pocs dies si segueixes algunes recomanacions:\nEspera que la necessitat de defecar sigui real per fer-ho (perquè faràs menys esforç).\nNo facis servir paper higiènic, sinó tovalloletes humides d’un sol ús o, millor encara, renta’t amb aigua i sabó.\nSi amb aquests senzills consells (a més dels que et donàvem abans), no milloren, parla amb el teu farmacèutic, que et podrà recomanar algun producte sense recepta que t’ajudarà. N’hi ha molts de disponibles, en forma de pomades, gels o cremes.\nI si malgrat tot et continuen molestant, potser és el moment que visitis el teu metge de família, que recomanarà el tractament més adequat en el teu cas. N’hi ha de diversos tipus, des d’injeccions locals per a la cicatrització fins a la intervenció quirúrgica per extirpar-les.


Artadi renuncia a ser la candidata de Junts a l'alcaldia de Barcelona per motius personals\nEstà previst que en les properes hores faci un comunicat\nDos mesos després d’anunciar que deixava de ser portaveu nacional de Junts per centrar-se a guanyar l’alcaldia de Barcelona, Elsa Artadi hi renuncia per motius personals, segons ha avançat ElNacional.cat, que anticipa que podria haver de deixar la política.\nVeïna de Sarrià – Sant Gervasi, Artadi farà un roda de premsa aquest divendres per donar-ne més detalls.\nArtadi, que actualment és diputada al Parlament, regidora a l’Ajuntament i vicepresidenta de Junts va participar ahir en un acte al Col·legi de Metges, a la Bonanova, per parlar de la seguretat a la ciutat junt amb altres representants del seu partit.\nPoumarfany 21 de maig de 2022 At 6:42\nSra. Artadi: vostè era molt necessària a l’ajuntament de Barcelona pq crec que el dirigeixen un clan de cumbayas, val molt més que aquest grup d’impresentables que diuen voler una ciutat pels que van a peu o en bicicleta, i ens han abandonat a tots. Cuidis i torni aviat si li és possible


LES 10 NFT MÉS CARS mai venuts - Albert Mora. Official Website\nmaig 12, 2022 abril 28, 2022 per team\nAixí, el 2021, l’espai NFT es va convertir en el sector més prolífic de blockchain, superant el volum de transaccions de 40.000 milions de dòlars. I aquest any, els experts creien que el mercat de NFT seria més explosiu, ja que els NFT es venen a preus ridículs, i vam fer una llista. Abans de tot, aquí teniu una exempció de responsabilitat.\nA més, al final d’aquest article, descobrireu un NFT que mai va semblar un art digital típic, però que va trencar les llistes com a NFT més car venut. Aleshores, prou paraules, endinsem-nos.\n# 10 Una moneda per al barquer\nA Coin for the Ferryman, un NFT creat per XCopy , que s’havia comprat originalment per 139 dòlars el 2018. No obstant això, tres anys més tard, el mateix NFT es vendria per 6 milions de dòlars, gairebé 45 mil vegades el seu preu anterior.\nCrossroads va ser un art digital surrealista fenomenal fet per a un NFT i va ser creat per un artista de renom mundial Mike Winkelmann, també conegut. Beeple . La foto mostrava el sentiment de l’artista cap a les eleccions presidencials dels Estats Units del 2020 en forma de vídeo de 10 segons. Aquest NFT força controvertit s’havia venut realment per 6,6 milions de dòlars a un comprador anònim.\nAquest únic projecte NFT havia volat literalment l’espai NFT. En ser un dels primers projectes NFT a Ethereum Blockchain , molts dels primers propietaris de NFT de CryptoPunk no tenien ni idea del que passaria a continuació. Va ser fins que CryptoPunk #7804, que representa un alienígena blau amb un barret i una pipa, es va vendre per 7,6 milions de dòlars.\nParlant del mateix projecte NFT, just un dia després que es vengués CryptoPunk #7804, un altre “aliení blau amb una diadema esportiva blava”, el CryptoPunk #3100 també s’ha venut per 7,67 milions de dòlars.\nEl tercer més rar de la sèrie CryptoPunk, que fins i tot va arribar a la famosa casa de subhastes Sotheby’s, CryptoPunk #7523. Sí, és un altre ‘extraterrestre blau’, però era l’únic que tenia una màscara de tota la col·lecció. No us estranyeu, ja que el preu final de la subhasta va arribar a 11,75 milions de dòlars.\nCryptoPunk # 5822, aquest segurament va ser el CryptoPunk NFT més car venut mai. I des que aquest projecte havia començat, tenia més de 9.000 milions de dòlars en volum de transaccions. Però de nou, CryptoPunk #5822 era un altre alienígena blau que portava una bandana blava i es va vendre per 23 milions de dòlars.\n#4 UNA HUMANA\nHUMAN ONE, una obra mestra que NFT descriu com una “obra d’art generativa que evoluciona de manera creativa al llarg de la seva vida d’artista”. Aquest NFT va mostrar una altra cara de la creativitat única de Beeple i la seva manera de transmetre el seu missatge. El seu art retrata diferents emocions sobre com seríem els humans en el futur. Aquest NFT es va vendre per 28,9 milions de dòlars.\nClock, aquesta NFT havia comptat els dies des que Assange , fundador de Wikileaks, havia estat empresonat. Així, Pak , un artista reconegut, va crear aquesta NFT per finançar la seva defensa legal d’Assange. Més tard, un grup de persones va reunir els seus diners i va comprar l’NFT amb un preu de 52,7 milions de dòlars.\n# 2 Els primers 5000 dies\nEls primers 5000 dies, aquesta va ser una altra creació NFT de Beeple i la NFT més cara mai venuda a un únic propietari. Estava fet d’un collage de les obres d’art de Beeple que va fer cada dia durant 5.000 dies seguits. Aquest jpeg digital tenia una mida d’imatge de 21.069 × 21.069 píxels, de manera que podríeu ampliar cada obra d’art d’alta resolució individual d’aquest collage. I aquest NFT es va comprar per 69,3 milions de dòlars.\n# 1 La fusió\nThe Merge, de manera que fins i tot el mateix Beeple va considerar el creador d’aquesta NFT com el seu mentor. Sens dubte, Pak va ser vist per molts com un artista divino a l’espai NFT. Tot i que aquest NFT en particular que va crear mai no va semblar un art digital típic, ja que només era una esfera. Tot i així, molts entusiastes de NFT ho consideraven un “Codi sobre l’art”. Finalment, es va convertir en l’NFT més car amb diversos propietaris, ja que unes 30.000 persones van comprar l’únic NFT que realment es podia fusionar.\nCategories Fets de NFT, NFT Navegació per les entrades


El dret social a un urbanisme amable | El Llobregat\nEl dret social a un urbanisme amable\nEstà vist que el lamentable espectacle de les promeses electorals que es repeteix obsessivament per part de la majoria de candidats no té aturador, malgrat que és evident que cada vegada ens enlluernen menys aquestes vel·leïtats i no caldria que fessin l’esforç. Prometen de tot, si cal, però està clar que ara els hi sembla que prometre habitatge social els obrirà les portes del cor dels més desvalguts, com si els desvalguts no tinguessin consciència que els poders públics han fet poquíssim en aquest terreny durant els darrers anys.\nS’han cansat de dir que no tenen ni diners ni atribucions en aquesta matèria, però per prometre que no quedi. Hi ha una forta pressió social en aquest àmbit. Fa poc, sortia la dada que 125.265 famílies catalanes estan a l’espera d’aconseguir un habitatge social, dada que s’ha doblat en els darrers vuit anys i, malgrat que la sol·licitud es presenta a la Generalitat, els municipis pateixen en primera instància la necessitat i la urgència. Així doncs, tothom fa mans i mànigues per ampliar la cartera d’habitatge protegit i tothom ho fa de la manera més ràpida i assimilable: alliberant sol urbà i exigint als promotors un percentatge d’habitatge social a preus raonables. Ho va fer l’Ada Colau i ho ha anat fent la Núria Marín a l’Hospitalet i tots els alcaldes de la comarca a mesura que han tingut l’oportunitat. I representa l’oferta més atractiva dels que pugnen per aconseguir el poder municipal a les eleccions de maig. Així, Ernest Maragall acaba de prometre 15.000 habitatges de protecció oficial a Barcelona en dues legislatures i, encara més béstia, l’empresari alemany Karl Jacobi, que també es vol presentar, ha promès construir una illa artificial davant la costa barcelonina amb les lletres de la ciutat, per omplir-la de pisos i acabar d’una vegada amb la manca d’habitatges.\nAbans de la bombolla immobiliària s’afirmava que tot el que es construïa es venia, però s’obviava que una part significativa de la demanda estava coberta per les societats especulatives que compraven habitatge com a inversió. Abans es comprava als promotors i d’un en un. Ara es compra als bancs. A preu de saldo i per centenars, especialment els fondos voltor que abans especulaven amb l’habitatge de venda i ara amb el de lloguer. El cas és que és veritat que hi ha demanda d’habitatge social, perquè des de l’any 2008 hi ha hagut gairebé 700.000 desnonaments, la meitat dels quals a Catalunya i Andalusia. Molts d’ells, milers, a la nostra comarca.\nNo és menys cert, però, que aquest país tenia l’any 2015 gairebé tres milions i mig d’habitatges buits, el 30% de tots els que hi ha a Europa i un parc d’habitatge protegit de l’1,1% del total construït, mentre que a Holanda hi ha el 32%, a Aústria el 23%, a Gran Bretanya el 18% i a França el 17%. A més, l’ajut públic per l’habitatge va passar en aquest país de 40,95 euros/persona l’any 2008, a només 27,79 euros/persona el 2012, mentre que, aquest mateix any, el preu mitjà d’ajut social a Europa era de 134,65 euros/persona.\nEl drama de l’habitatge és, per tant, segurament el més urgent i aclaparador de tots, bàsicament perquè no es respecta el que fixa la Constitució Espanyola i perquè no sembla que ningú ho afronti amb la intensitat requerida. És tan dramàtic el que està passant en aquest àmbit que reclama una atenció urgent: un pacte nacional que estructuri el mercat, que allunyi els processos especulatius, que alliberi els pisos buits i que elimini el concepte de mercaderia referit a l’habitatge, convertint-lo en el dret social a tenir una residència digna.\nNo fa gaires dies, en una de les més importants entitats socials de l’Hospitalet va haver un debat sobre la qüestió, amb la participació dels regidors encarregats de l’habitatge de la segona ciutat de Catalunya i de l’AMB, on es posaven de manifest dues qüestions importants. D’una banda, que malgrat no tenir ni recursos suficients ni les atribucions polítiques, els Ajuntaments es veuen amb l’obligació d’intervenir-hi en aquest àmbit. De l’altra, que la única manera raonable que tenen per fer-ho és construir més i exigir l’alliberament d’una part de les noves promocions per habitatge social.\nLa saturació urbana, encomiable?\nAixò implica, naturalment, saturar l’espai urbà, però en absolut resoldre el problema, perquè sempre seran molts més els habitatges lliures, cars i buits, que els socials, taxats i amb llistes d’espera. D’això es parlava a l’Hospitalet, que és la ciutat més saturada d’Europa i, com no podia ser d’una altra manera, un arquitecte municipal present defensava la saturació urbana com una cosa encomiable, donat que concentrar l’espai urbà contribueix a no estendre la taca urbana a tot el territori, i altres més aviat el contrari, posant en evidència que la qualitat urbana arreu es relaciona directament amb l’equilibri demogràfic i no pas amb la concentració i posant de manifest que la saturació urbana no ha preservat la part de la geografia més vulnerable, com per exemple tota la costa mediterrània, saturada actualment d’habitatges que només s’utilitzen pocs dies l’any.\nEn front d’aquestes dues visions oposades n’hi havia una tercera: la més significativa, perquè era la dels veïns, la dels que pateixen directament la pressió dels seus conciutadans, la dels que exigeixen d’una vegada solucions. Els veïns volen que tothom visqui en una casa, la seva, i que no els hagin de treure si no tenen prou recursos. La saturació deixa d’importar perquè tothom necessita un sostre. És mes, consideren un luxe que algú parli de saturació quan hi ha veïns al carrer. No poden entendre que un habitatge digne per a tothom i a preus assequibles pugui ser compatible amb una demografia equilibrada i un urbanisme racional. Fins aquí han arribat les coses.\nFer-los comprendre que un urbanisme amable és compatible amb habitatge per tothom i assequible, implica canviar les lleis, però també les mentalitats. No n’hi ha prou amb un sostre. Cal un sostre digne, que es pugui pagar, que no sigui un dret mercantil subjugat a les fluctuacions del mercat. Però viure no és només tenir un sostre. És també tenir escola pels fills a prop, equipaments sanitaris i socials, mercats i parcs públics, un aire no contaminat i un servei de mobilitat versàtil i que funcioni. Potser els veïns no estan en disposició de valorar-ho tot, però l’Ajuntament té tota l’obligació de respectar els estandars de qualitat d’una ciutat i, per tant, és prioritari, primer, deixar de ocupar sol i, segon, recuperar-ne tant com es pugui. És el dret social a una ciutat amable.


Gràfiques Ortells s'adhereix al programa Acords Voluntaris\nEl dia 26 de març Gràfiques Ortells va rebre el certificat que acredita la seva adhesió al programa Acords Voluntaris de l'Oficina del Canvi Climàtic. L'Acte va tenir lloc al Palau de la Generalitat. Aquest Programa és una iniciativa voluntària per reduir les emissions de gasos amb efecte hivernacle.\nGràfiques Ortells és guardonada amb una menció especial als premis EMAS\nAquest acte va ser presidit per l'Hble. Conseller de Territori i Sostenibilitat, el Sr. Lluís Recoder i Miralles el passat dia 15 de desembre del 2011, a les 19:00 hores, a la Casa Convalescència (Hospital de Sant Pau). L'acte, on van acudir la majoria d'empreses EMAS, entre altres, va ser conduit per l'home del temps de TV3, Francesc Mauri.\nom cada any, l'objectiu d'aquests premis és reconèixer la tasca portada a terme per les organitzacions EMAS així com l'esforç de tots els protagonistes que ho fan possible (direcció, treballadors, parts interessades, etc).\nGràfiques Ortells renova el seu Pla d'Acció del projecte mundial Agenda21\nAquest setembre l'empresa ha dut a terme la seva primera revisió del Pla d'Acció presentat l'any passat en el marc del projecte mundial de cooperació entre Estats, Ciutats, Empreses i Ciutadans Agenda21. Aquesta iniciativa, ideada per l'ONU, fou exposada i ratificada a l'assamblea de Rio de Janeiro del 1992. En aquest context, tots els Estats es comprometeren a dur a terme una política a nivell global -ja fos amb una legislació adequada o amb altres incentius- però a la vegada local -a nivell empresarial i individual- per tal de progressar cap a un estadi de societat sostenible, on es produeix de forma òptima, innòcua però sense renunciar al benestar.\nGràfiques Ortells, com es pot observar al pla d'Acció, ha assolit la major part dels objectius fixats l'any passat. De la mateixa manera, s'han fixat nous objectius així com s'ha intentat analitzar les actuacions que no han tingut èxit.\nEl pla d'acció es pot consultar al link: http://80.33.141.76/agenda21/fitxa_signants.php?id=631#\nGràfiques Ortells és escollida per participar en el projecte Transparència, dirigit a fomentar una major transparència en la cadena de subministraments de les empreses\nEl programa tRanSparEncia pretén impulsar la incorporació de polítiques de la responsabilitat social al llarg de la cadena de subministrament de les empreses.\nTRanSparEncia oferirà suport a les pimes catalanes per a que incorporin sistemes de gestió basats en la Responsabilitat Social mitjançant la realització d'accions de formació i oferint recursos i suport per a que les pimes puguin iniciar i continuar un procés de presentació d'informes, i millorar la seva gestió de la sostenibilitat i el rendiment.\nLes empreses seleccionades formaran part d'un grup de 80 pimes catalanes que es beneficiaran d'un acompanyament en el seu procés d'incorporació de la RSE a les seves organitzacions al llarg de l'any 2011.\nGràfiques Ortells SL incorpora un nou CTP SENSE REVELAT\nFidels al nostre compromís de millora continuada en relació al Medi Ambient hem substituït el CTP d’antiga generació amb revelat convencional per un nou model de CTP de l’empresa AGFA que no precisa de revelat químic.\nAquesta nova tecnologia està basada en planxes “AMIGO”. Es tracta d’una planxa amb una emulsió de microboles de làtex. En ser exposades al làser tèrmic del CTP, el làtex de les zones amb imatge s’endureix i queda fixat, mentre que el làtex de la resta de zones on no hi ha imatge és netejat amb una solució aquosa. Aquesta dissolució resulta ser quasi innòcua i no genera residus contaminants. A més, la seva vida útil és 10 vegades més llarga que qualsevol revelat químic convencional.\nA part dels avantatges abans esmentats, també hem de destacar que el consum d’energia és força més baix ja que el netejador aquós actua eficientment a temperatura ambient i no precisa d’atemperadors.\nPer últim, l’alta qualitat d’aquesta tecnologia permet filmar planxes amb trames d’alta lineatura, híbrides i estocàstiques. En definitiva, és fàcil veure com aquesta nova inversió facilitarà el camí de l’empresa a un estadi productiu més sostenible però sense perdre qualitat.


L’aljama jueva de Cardona tanca les Jornades sobre Memòria Històrica i Patrimoni 2018\nLa ponència reivindicarà el llegat que els jueus van deixar a la vila. Les dades s’han aplegat arran de la recerca documental feta entorn del jaciment arqueològic localitzat al Camp de Vida Activa el 2016.\nDetall del dibuix al·legòric als jueus a les portades del Liber Ebreorum de 1314, conservat a la Biblioteca de Catalunya. Foto: Biblioteca de Catalunya).\nL’Ajuntament de Cardona tancarà les Jornades sobre Memòria Històrica i Patrimoni 2018 amb la ponència ‘Auge i declivi d’una comunitat jueva a la Catalunya dels segles XIV i XV; el cas del call de Cardona’, que tindrà lloc aquest divendres al Casal Graells a les 19.30 hores.\nPer aquest motiu, la sessió s’iniciarà amb una explicació de les característiques d’aquestes petites comunitats jueves de la Catalunya del baix medieval, que anirà a càrrec del mateix Forcano. Tot seguit, el doctor Andreu Galera, director de l’Arxiu Històric de Cardona, s’endinsarà en els detalls propis de l’aljama jueva de Cardona, com ara els Liberiudeorum, des de quan consta la seva residència a la vila; la ubicació del call i d’altres espais públics de la comunitat jueva, com ara el seu fossar; la seva activitat com a financers i creditors al servei de la casa vescomtal i comtal de Cardona, o el seu protagonisme en altres aspectes, com ara el servei sanitari de la vila. Per concloure amb els avalots de l’any 1391 i les conversions que havien d’anunciar el declivi de la comunitat fins a la seva desaparició entre 1415 i 1426.


Àudio: Sant Mateu 1,18-24 - Cinto Busquet\nComentari de l'Evangeli / Mateu\n18 des., 2016\nL’Evangeli i el comentari de diumenge 18 de desembre del 2016.\nEl naixement de Jesús, el Messies, fou d’aquesta manera: Maria, la seva mare, estava unida amb Josep per acord matrimonial i, abans de viure junts, ella es trobà que havia concebut un fill per obra de l’Esperit Sant. Josep, el seu espòs, que era un home just i no volia difamar-la públicament, resolgué de desfer en secret l’acord matrimonial.\nJa havia pres aquesta decisió, quan se li va aparèixer en somnis un àngel del Senyor que li digué: «Josep, fill de David, no tinguis por de prendre Maria, la teva esposa, a casa teva: el fruit que ella ha concebut ve de l’Esperit Sant. Tindrà un fill, i li posaràs el nom de Jesús, perquè ell salvarà dels pecats el seu poble».\nTot això va succeir perquè es complís allò que el Senyor havia anunciat pel profeta: «La verge concebrà i tindrà un fill, i li posaran el nom d’Emmanuel, que vol dir ‘Déu amb nosaltres’». Quan Josep es despertà, va fer el que l’àngel del Senyor li havia manat i va prendre a casa la seva esposa.\nÀudio: Sant Lluc 19,1-10\nÀudio: Sant Lluc 9,57-62\nÀudio: Sant Lluc 14,1.7-11\nNext story Pregària IX per Catalunya\nPrevious story Àudio: Sant Mateu 1,1-17


Beroni assisteix al XXI Fòrum d’ACAVe – El turisme davant una nova era. - Beroni Informática\nEl passat dijous 07 d’octubre, a partir de les 09:30h, ACAVe va celebrar el seu tradicional fòrum, aquest cop des de la seu del Foment del Treball Nacional i sota el títol XXI Fòrum d’ACAVe – El turisme davant una nova era. Els professionals del sector turístic van poder seguir l’esdeveniment presencialment i per streaming a través Youtube i de la landing creada per a l’ocasió https://www.acave.travel/foro2021/, dissenyada i desenvolupada per Beroni.\nPer part de Beroni van assistir el nostre CEO Josep Bellés i la nostra Directora comercial Ingrid Graells.\nAmb uns convidats d’autèntic luxe es van analitzar les decisions geopolítiques i la seva afectació a la indústria turística, l’evolució i recuperació de la indústria turística mundial, la transformació de l’economia i dels models turístics i els nous hàbits de consum en l’era post COVID.\nL’acte va estar conduït per Cristina Riba (Periodista i presentadora) i va comptar amb la participació de la Sra. María Reyes Maroto (Ministra d’Indústria, Comerç i Turisme), el Sr. Ramon Aymerich (Redactor en cap Internacional de La Vanguardia), la Sra. Isabel Oliver (Oficial Superior en Turisme i Biodiversitat de l’OMT), la Sra. Maribel Rodríguez (Senior Vice President World Travel & Tourism Council), el Sr. Rafael Schvartzman (Vicepresident Regional de Iata per Europa), el Sr. Eduardo Santander (CEO European Travel Commission), el Sr. Josep Sánchez Llibre (President Foment del Treball Nacional), Sr. José Carlos Díez (Economista), la Sra. Belén Barreiro (Sociòloga i CEO de 40dB), el Sr. Jose Maria Bonmatí (Director General d’AECOC), el Sr. Miguel Cardoso (Economista en cap per a Espanya de BBVA Research) i la Sra. Marta Domènech (Directora General de Turisme de Catalunya) que es va encarregar de realitzar la cloenda de l’acte.\nMartí Sarrate (President d’ACAVe) va ser qui va presentar i va donar la benvinguda a l’esdeveniment, a més de presentar la conclusions finals a tots els assistents.\nDes Beroni volem agrair a ACAVe la invitació i donar-los l’enhorabona per la realització del fòrum, un cop més adaptant-se a les necessitats actuals i oferint la possibilitat d’assistir virtualment.\nTambé volem agrair a ACAVe que hagi comptat amb Beroni per dissenyar i desenvolupar la landing de presentació de l’esdeveniment https://www.acave.travel/foro2021/, des d’on es va poder seguir l’streaming en directe i els espectadors van poder escriure preguntes que la presentadora va traslladar als participants. Des de la finalització del directe a la landing ja es pot visualitzar la gravació de fòrum.\nT’animem a visitar la landing si no vas poder veure el Fòrum en directe o si et vas perdre alguna cosa. També trobaràs les notes de premsa de l’esdeveniment per si vols conèixer més detalls.\nEsperem veure-us de nou al següent Fòrum ACAVe!


Condemnen a 8 anys de presó un exmonitor dels Maristes per difondre pornografia infantil\nL'Audiència de Barcelona ha condemnat a vuit anys de presó per un delicte de difusió de pornografia infantil l'exmonitor de menjador de l'escola Maristes de Sants-Les Corts Terenci G.P., que té una altra causa paral·lela oberta pel supòsit abús sexual de quatre nenes d'aquest centre.\nEn la sentència, la secció setena de l'Audiència considera provat que l'acusat va participar entre 2014 i 2016 en una xarxa d'intercanvi de fotos i vídeos de menors —majoritàriament nenes d'entre 12 i 15 anys— en actituds sexuals amb majors d'edat. Després de les denúncies pels presumptes abusos en el centre educatiu, el desembre de 2015 els Mossos d'Esquadra van escorcollar el domicili de l'acusat i van descobrir 4.302 fotografies i 195 vídeos de caràcter sexual, emmagatzemades a nou pen drives, dues de portàtils i quatre targetes de memòria.\nEn el seu compte de Skype, els agents van trobar xats que havia mantingut amb d'altres persones adultes en els quals parlava de l'intercanvi de contingut pornogràfic amb menors d'edat i també es facilitaven perfils de comptes de menors. El juliol de 2016 —amb l'acusat ja a presó provisional—, els Mossos van practicar un altre registre en un segon habitatge de Terenci G.P., i van trobar 640 fotos més de menors de 16 anys, que estaven allotjades en un portàtil i un telèfon mòbil.\nL'Audiència considera en la seva sentència que "la prova és contundent contra l'acusat", el qual en el judici celebrat al juliol va reconèixer haver-se descarregat més de 4.000 arxius de pornografia infantil, encara que va afirmar que eren per a ús personal i va negar que els difongués entre altres usuaris.\nInhabilitació i llibertat vigilada\nA més de la condemna de presó —lleugerament superior als set anys que reclamava la Fiscalia—, el tribunal ha decretat la inhabilitació de l'exmonitor durant cinc anys per exercir qualsevol treball que comporti el seu contacte amb menors, a més de vuit anys més de llibertat vigilada després de la pena de presó.\nTerenci G.P. tornarà a asseure's al banc dels acusats dimecres vinent 20 de setembre pel cas de presumptes abusos de quatre nenes d'11 anys aprofitant-se del seva feina com a monitor, pel qual la Fiscalia reclama per a ell 16 anys i vuit mesos de presó.\nabusos sexuals Un exmonitor dels Maristes admet que va descarregar porno infantil per a "ús personal" El Nacional\nNo mes diners a escoles catòliques en un estat aconfessional.\nDesprés resulta que l'Islam és el dimoni personificat, però no veig a ningú que acusi a tots els cristians en casos com aquests. Els maristes tenen massa casos com aquest.


Xinxetes de Ciència, un projecte de ciència ciutadana – C4D UdG\nPosted byquelet\t 20/11/2014 16/06/2018 Leave a comment on Xinxetes de Ciència, un projecte de ciència ciutadana\nUn dels objectius de la Càtedra de Cultura Científica i Comunicació Digital és la innovació en les formes de comunicació, disseminació, divulgació i promoció de la ciència. Una de les millors formes de connectar amb la societat i d’interactuar-hi des de la Universitat és la Ciència Ciutadana, on joves i grans no són espectadors passius d’una iniciativa, sinó actors que hi juguen un paper actiu.\nEl projectes Xinxetes de Ciència parteix d’una síntesis d’idees extretes de divesos projectes de Ciència Ciutadana del nostre entorn. Es tracta de geolocalitzar els carrers, places i llocs del territori geogràfic de la Universitat de Girona dedicats a científics i sobretot a les científiques (en una segona fase s’estendria fora d’aquest territori). En definitiva, es tracta de posar GeoXinxetes. Els ciutadans -els nens, la gent gran, gent d’àmbits no científics- detectaran els possibles indrets, faran la recollida de dades i les trametran amb una aplicació de mòbil o d’ordinador. Naturalment tot podrà ser consultat per Internet. A partir dels punts d’interès científic trobats, s?elaboraran unes rutes temàtiques.\nTambé es podrà donar informació sobre llocs específicament relacionats amb activitats de les ciències no naturalistes: detalls matemàtics, físics o químics, o elements d’especial rellevància de qualsevol camp del coneixement que no estiguin coberts per altres vies.Entenem que les ciències naturals ja estan força representades mitjançant d’altres projectes.\nEn la primera fase del projecte, que s’inicia el 20 de novembre de 2014, es tracta senzillament que es facin fotos o videos i que es geolocalitzin, comunicant-los opcionalment de forma pública amb twitter amb el hashtag #geoxin, i entrant la informació rellevant (descripció, link de la foto/video, latitud i longitud) a una pàgina web desenvolupada en el marc del projecte: http://c4d.udg.edu/geoxin [en construcció]. En una segona fase del projecte, es desenvoluparà una app per a mòbils més adequada que la pròpia pàgina web.\nLogo de Xinxetes de Ciència #geoxin: CC-BY de @laiagd\nPosted byquelet 20/11/2014 16/06/2018 Posted inNotícies


L'Handbol Benidorm torna a entrenar-se després del brot de Covid-19 - À Punt\nL'Handbol Benidorm torna a entrenar-se després del brot de Covid-19\nNo hi estan els cinc jugadors que donaren positiu, que se sotmetran a una altra prova aquest divendres\nPartit de l'Handbol Benidorm\n24 de novembre 2021 - 13:00\nL'Handbol Benidorm ha tornat a entrenar-se després del brot de Covid-19 que van registrar diversos jugadors de la primera plantilla la setmana passada.\nL'equip va haver d'ajornar dos partits que tenia previst jugar el cap de setmana passat contra l'Abanca Ademar i aquest mateix dimecres contra el Torrelavega.\nTot i això, encara hi ha cinc jugadors que no s'han pogut incorporar als entrenaments i que han d'esperar al divendres per a fer-se les proves. En cas de donar negatiu, podran tornar amb la resta de companys a entrenar-se.\nL'Handbol Benidorm juga el pròxim diumenge partit de Lliga Asobal contra el BM Logronyo La Rioja, en el partit que es podrà veure a través de la televisió d'À Punt Mèdia en el programa La finestra esportiva.


Melissa Benoist i Blake Jenner finalitzen el divorci - Notícies\nEl divorci de Melissa Benoist amb Blake Jenner és oficial de la supergirl\nGetty Images Per Emily Surpless/22 de desembre de 2017 10:30 am EDT\nEls actors ja són legalment solters una vegada més.\nTMZ informa que Supergirl l'estrella Melissa Benoist i la seva antiga Glee La coprotagonista Blake Jenner va finalitzar el divorci el dimecres 20 de desembre de 2017. Segons van suposar, va arribar a un acord de liquidació de propietats fora del tribunal.\nBenoist també tenia el seu nom de jove 'Benoist' legalment restaurat, ja que aparentment havia pres el cognom de Jenner després del matrimoni.\nBenoist i Jenner van començar a sortir el 2012 abans de contractar-se un any després. Segons van informar m'ha xocat en una cerimònia de casament privada el març del 2015, tot i que les notícies de les nupcials de la parella no es van trencar fins al juliol d'aquest mateix any.\nBenoist va presentar el divorci de Jenner el desembre de 2016, en el qual es mostraven diferències irreconciliables com a motiu de la seva divisió. Segons Nosaltres setmanalment, els horaris de treball de la parella i la distància física entre ells van ser culpables en gran mesura de la seva gran ruptura.\nDes que es va separar de Jenner, a Benoist se li ha semblat acollidor Supergirl coprotagonista Chris Wood. Com a Nicki Swift informats anteriorment, els dos es van veure besant mentre estaven de vacances junts a Cancún, Mèxic, el març del 2017.\nMentre esperem a veure què hi ha a la botiga de manera romàntica tant per a Benoist com per a Jenner, llegiu totes les parelles celeb que el van trucar el 2017.\nquant val el gel


LA CASA QUE NECESSITEM: repensant L’ARQUITECTURA | Escola Joan Baptista Serra\n“Aquests dies de confinament, tothom ha compartit l’experiència de transformar casa seva per adaptar-la a les noves necessitats d’haver-hi de treballar, jugar i fins i tot fer-hi esport”: així començava l’article publicat al diari Ara el 25 d’abril. A 4t vam fer de la realitat viscuda, tan social com cultural, una experiència educativa i d’aprenentatge.\nDes de l’apartat de coneixement del medi a les Classrooms de 4t, l’alumnat va tenir un punt de partida podent llegir l’article anteriorment esmentat juntament amb un tutorial i materials per a començar a desenvolupar el projecte de la maqueta. Tot plegat, recursos per a projectar els seus pensaments, reflexions i desitjos mitjançant esta tasca creativa, educativa i prospectiva. Ben mirat, no només calia dissenyar i fer fotos del procés de construcció de la maqueta, sinó també exposar el seu treball amb una presentació oral gravada. Així posteriorment podrien compartir, amb la resta de companys i companyes del grup classe, de l’escola i d’altres fora de l’escola, els resultats aconseguits.\nMentrestant, va arribar la informació que el Col·legi Oficial d’Arquitectes celebrava la “Setmana d’Arquitectura i la població”. A la demarcació de l’Ebre del COAC, l’Escola Joan Baptista Serra d’Alcanar ha sigut una de les participants al concurs on es demana la planificació i construcció d’una maqueta de la casa del futur.\nAquí adjuntem una presentació d’alguns dels treballs elaborats per alumnes de les tres classes de 4t. Els altres estan també compartits a les Classrooms de 4t.


Els partits tarragonins sumen esforços per combatre la precarietat del sector del peix blau\nL'Ajuntament de Tarragona donarà suport a les reclamacions dels mariners que es dediquen a la pesca del peix blau. Com a continuació de la declaració institucional que es va fer pública en el darrer plenari, la Junta de Portaveus del consistori s'ha reunit amb representants dels mariners afectats i de la Confraria de Pescadors\nFoto: facebook Peix Blau de Tarragona\nD'entre les mesures adoptades, els set portaveus municipals han decidit que l'Institut Municipal de Serveis Socials de Tarragona (IMSS) abordarà la situació d’urgència econòmica i social dels mariners empadronats a la ciutat i, paral·lelament, l’Ajuntament es posarà en contacte amb la Generalitat i la Diputació per veure com es poden articular les ajudes als mariners que resideixen a altres municipis.\nEn la trobada també s'ha proposat una reunió amb els alcaldes de Tarragona, Cambrils i l’Ametlla de Mar per coordinar accions. I també, una altra reunió, amb els representants de la circumscripció al Parlament i al Congrés de Diputats. També s'ha donat el vistiplau a que es constitueixi una taula de seguiment amb representants de tots els sectors afectats per tal d’emprendre i coordinar mesures conjuntes per cercar una solució a la problemàtica del sector.\nMés de 200 mariners no tenen recursos\nDurant la trobada també s'ha plantejat que hi ha uns 220 mariners tarragonins que no tenen recursos econòmics a causa de que la pesca del peix blau ha decaigut notablement a tota la zona, que coincideix amb el límits de la província, entre el Delta de l’Ebre i el Baix Penedès.\nS'ha posat damunt la taula la necessitat d'endegar un estudi biològic que faci una diagnosi dels factors que influeixen en la disminució dràstica d’estocs. En aquest sentit, l’alcalde ho plantejarà al rector de la URV. La recerca de solucions també és fonamental perquè el peix blau ens diferencia en positiu d’altres zones pesqueres i és un distintiu de qualitat i proximitat.


Una suposada agència tailandesa estafa establiments turístics per via telefònica\nDiversos establiments de la Costa Brava han estat víctimes d'una curiosa estafa. Una suposada agència tailandesa sol·licitava als establiments que els enviés informació a un número de fax. Aquest número de fax era, sense que els estafats ho sabessin, un 906. Un número que està subjecte a una tarifa molt més alta de la normal.\nEls Mossos d'Esquadra han enviat una circular a nombrosos hotels i càmpings de la Costa Brava alertant de l'estafa que practica una suposada agència de viatges de Tailàndia. L'engany comença quan es rep un fax d'una empresa anomenada Thai-go que sol·licita informació sobre els serveis de l'establiment. La companyia demana que s'enviï la resposta a un número de fax. Diversos hotels i càmpings que han contestat han comprovat després que el preu de la trucada valia 180 euros, en lloc dels 3 que costa normalment. Els Mossos creuen que el suposat número dels presumptes estafadors correspon, en realitat, a una mena de línia 906 de Tailàndia, que dispara el preu de les trucades i que té com a cobeneficiari el receptor. En la seva petició, la suposada agència demana informació sobre reserves, serveis, lloguer de vehicles, persona de contacte i altres dades, amb la finalitat de fer la trucada el màxim de llarga.


El programa #AmbMakers acosta la tecnologia a joves socialment vulnerables\nLa Fundació Pere Tarrés ha posat en marxa el projecte Ambaixadors i Ambaixadores Makers per empoderar digitalment joves en situació de vulnerabilitat social. El moviment 'maker' parteix del concepte DIY ( 'do it yourself', fes-ho tu mateix), basat en la idea que tothom és capaç de desenvolupar un projecte, i promou el treball en equip, el DIWO ( 'do it with other', fes-ho amb els altres). Es tracta d’impulsar l’ús de la tecnologia oberta i la fabricació digital perquè aquests joves puguin entendre la transformació digital de la societat. El departament d’acció digital de la fundació, amb el suport de l’Ajuntament de Barcelona i a través de Barcelona Activa i l’IAAC - Fab Lab Barcelona, ha començat a treballar amb una quarantena de joves d’entre 11 i 14 anys que provenen de tres centres oberts -centres socioeducatius que ofereixen reforç escolar i activitats de lleure educatiu als nanos en situació de vulnerabilitat social quan surten de l’escola- perquè s’introdueixin en el moviment 'maker'.\nLa iniciativa s’emmarca dins del projecte #ArtiStem de la Fundació Pere Tarrés, que a través de diferents accions com xerrades, tallers o campus ofereix experiències artístiques que volen despertar interès per la tecnologia, la ciència, les enginyeries i les matemàtiques. “L’educació STEM - 'science, technology, engineering, mathematics' -, que neix a principi dels 90, proposa que hi hagi un ensenyament i un aprenentatge de matèries que tradicionalment no agraden gaire, i vol fer-lo de manera que acabin resultant atractives per als infants. Es conjuguen diferents disciplines amb equips multidisciplinaris que generen respostes a les necessitats de l’entorn”, explica el Xavier Nus, coordinador d’Ambaixadors Makers. El projecte té tres fases, a les quals els centres s’incorporen de manera gradual. A la primera hi participen joves i educadors i se’ls mostren les diferents metodologies que poden utilitzar. “Aquí empoderem els joves, volem que es vegin capaços de fer coses, de dur a terme les seves idees. Durant aquesta fase aprenen diverses tècniques. Està dissenyada per tenir experiències positives d’aprenentatge en disseny, fabricació digital i 'tinkering' (fabricació no digital) amb sessions guiades on assoleixen habilitats 'makers'. Al final d’aquesta fase els nois i noies organitzen una exposició amb tot allò que han fet i expliquen què han après”, puntualitza Xavier Domínguez, membre de la Future Learning Unit (FLU) de la unitat d’educació del Fab Lab Barcelona.\nEs tracta d’impulsar l’ús de la tecnologia oberta i la fabricació digital perquè aquests joves puguin entendre la transformació digital de la societat\nDesprés, a partir dels seus interessos i motivacions, els joves decideixen què volen fer i quina resposta proposen a les necessitats que observen al seu entorn. A l’última fase es munta un petit laboratori a cada centre amb l’equipament necessari perquè s’introdueixin aquestes metodologies en el treball habitual del centre. “Els ambaixadors 'makers' expliquen la seva experiència i acompanyen altres joves amb el suport dels educadors”, comenta el coordinador. “La tecnologia està cada cop més present a les nostres vides i és molt possible que qui no tingui accés a aquest tipus de coneixements tingui més dificultats per incorporar-se al món laboral”. L’objectiu del projecte és que aquests nois i noies, més enllà del seu entorn amb risc d’exclusió social, adquireixin uns aprenentatges perquè no tinguin dificultats afegides per continuar avançant. I la idea a partir d’ara és aconseguir recursos per continuar posant el focus en els educadors. La fundació ja ha sol·licitat una subvenció per formar els educadors dels centres amb l’objectiu que puguin seguir treballant i acompanyant els joves en el seu dia a dia i que es creï una comunitat virtual.\nEl primer que diu la Maha Shahzabi (12) quan li pregunto pels Ambaixadors Makers és que ha sigut una experiència molt divertida. Li ha encantat fer i crear amb les mans, res a veure amb les classes més formals de l’institut. “Mai havia fet res semblant, he après coses que d’entrada pensava que serien fàcils, però quan t’hi posaves eren més complicades. A mesura que ho hem anat intentant ha sigut cada cop més fàcil i el millor és que al final ens ha sortit”, diu satisfeta. És una de les noies del Centre Socioeducatiu Poble-sec que ha participat en el projecte. Ja han acabat la primera fase i ara al setembre comencen la segona.\nUna metodologia basada en l'assaig-error i on es prima el treball en equip\nLa Fundació Pere Tarrés i Fab Lab també fan una valoració positiva de l’experiència, perquè, més enllà dels coneixements sobre fabricació -han creat i experimentat amb eines de recerca d’idees ( 'moodboard' ), disseny 3D (Tinkercad), escaneig (Kinect), impressió 3D, disseny 2D (talladora de vinil) o talladora làser (làmpares)-, els joves adquireixen altres aprenentatges: “Hi ha un treball de fons, com en la resta d’activitats de lleure que organitzem: es marquen petits reptes que els nois i noies han d’anar superant”, comenta el coordinador. Domínguez, que ha dinamitzat els tallers amb els joves, afegeix que es posen en valor altres aspectes més personals: “Quan els porto unes ulleres en 3D tots volen crear-se les seves. El repte és que siguin capaços de fer-les ells mateixos i que generin el contingut per utilitzar-les a partir dels seus dibuixos. S’enfanden perquè no els surt tan ràpid com voldrien. S’esforcen, superen la frustració i s’adonen de la importància del treball en equip”. Anna Peñarroya, educadora del grup de 1r d’ESO del centre de Poble-sec, confirma que les ulleres van triomfar: “Se les han emportat totes a casa!” Reconeix que per a ella també ha sigut molt enriquidor i que s’ha sentit com una nena més: “Ens havien explicat en què consistiria, però per a mi també ha sigut tot un aprenentatge fer làmpares, circuits elèctrics…” Coincideix en la importància que ha tingut l’experiència de l’assaig-error, perquè els alumnes han hagut d’anar provant i refent fins a aconseguir fer les ulleres o l’objectiu que havien fixat. “En un moment en què tenim el que volem a l’instant i sembla que tot ho podem comprar per internet, han après molt, han hagut de gestionar la frustració i treballar per superar-la”, explica l’Anna. També valora l’acostament que els alumnes han tingut a un món fins ara desconegut i poc accessible per a ells, perquè els pot despertar inquietuds i orientar-los en l’àmbit educatiu i laboral.\nA la Maha li ha agradat el treball en equip, que els ha ensenyat a ajudar-se i a aconseguir un objectiu plegats. Aquesta manera de treballar també els permet conèixer-se millor i saber quins són els potencials de cadascú. Explica il·lusionada que té ganes de ser ambaixadora i compartir amb altres companys el que ha après. Té clar que li agradaria continuar a l’Ambaixadors Makers i participar en altres projectes que li permetin aprendre coses noves, “per saber com fer-ho tot”. Amb aquesta curiositat i aquestes ganes és normal que resumeixi el que ha après fins ara dient que “les coses no sempre són impossibles”.\nFuture Learning Unit (FLU)\nFLU és el laboratori del Fab Lab Barcelona dedicat al disseny, la implementació i coordinació d’experiències d’aprenentatge actiu amb eines de fabricació digital i codi per a la comunitat. “Transportem tot el que passa en un fab lab, les experiències makers, a experiències de l’educació, des de treball amb nens i nenes fins a suport i formació d’educadors, perquè els docents puguin implementar-ho a l’aula”, explica un dels seus membres, Xavier Domínguez. Qualsevol persona que vulgui es pot formar en fabricació digital: “Aprens diferents tècniques per fer realitat el que penses i dissenyes. No fas una producció massiva, però et donem les eines i els coneixements perquè creïs un prototip, que pots compartir, enviar a fabricar a qualsevol altre fab lab del món i convertir en producte amb una producció gran”.


Camponotus gigas (Formiga disecada) Altres Insectes Anthouse\nAlguna vegada has tingut curiositat per veure la\nformiga més gran del món o la més verinosa?aquestes formigues llegendàries que surten tant als documentals?\nOferim exemplars de tamany gran i en perfecte estat de conservació(morts,eixuts i conservats)col.locades en posició perquè semblin vives i resultin més impresionants,poden posar-se en quadres o fer-se servir per fer bones fotografies gràcies al seu gran tamany.\nCamponotus gigas :Formiga gegant,aquesta\nespècie està considerada amb diferència com la formiga més gran de la terra,els soldats arriben als 3 cm,s´alimenten principalment de melassa d´alguns àfids,en ocasions depreden altres insectes,generalment aquestes formigues són molt territorials,la seva potent mossegada pot travessar la pell humana i produir una intensa pessigada.\nLes fotografies que podeu obervar han estat fetes a aquestes formigues mortes.\nParaponera clavata (Formiga disecada)\nAlguna vegada has tingut curiositat per veure la formiga més gran del món o la més verinosa?aquestes formigues llegendàries que surten als documentals?


La façana de l'Ajuntament es tenyirà de blau aquest dilluns per commemorar el Dia Mundial de l'Autisme - Societat - Rubí TV\nDiumenge 8 tindrà lloc una cursa solidària, accessible i sense barreres arquitectòniques\nRubí se sumarà, el proper dilluns 2 d'abril, a la commemoració del Dia Mundial de Conscienciació sobre l'Autisme. Coincidint amb aquesta data, l'edifici de l'Ajuntament es tenyirà de blau i es decorarà amb globus d'aquest mateix color amb l'objectiu de sensibilitzar la ciutadania i expressar un missatge d'inclusió, tolerància i respecte en relació a aquest trastorn.\n'Volem una ciutat inclusiva, on tothom tingui les mateixes oportunitats', ha assegurat l'alcaldessa, Ana María Martínez. 'És important conscienciar la ciutadania sobre aquest trastorn, que es calcula que afecta un de cada 100 infants que neixen a Europa'.\nA banda d'aquesta acció simbòlica, l'associació Rubí TEA, amb el suport del Consistori, ha organitzat diverses activitats els propers dies tal com us avançava Rubitv.cat el passat dilluns (veure notícia).\nDimarts 3 (17.30h) es faran diferents projeccions sobre l'autisme a la Biblioteca Mestre Martí Tauler, on els usuaris també trobaran una selecció de bibliografia sobre el tema. Dimecres 4 (17.30h), l'equipament municipal també acollirà el taller infantil Un mapa del trencaclosques, una sessió de conta-contes per entendre què és aquest trastorn.\nPer últim, el diumenge 8 s'ha programat una cursa solidària i una festa de l'autisme. La carrera, batejada amb el nom Corre corre Rubí TEA, s'iniciarà a les 10h a la plaça del Doctor Guardiet i es desenvoluparà pel casc urbà, amb un recorregut accessible, sense barreres arquitectòniques. Mitja hora abans es lliuraran els dorsals i les bosses amb els avituallaments. La inscripció és gratuïta, però s'habilitarà una 'fila 0' per aquelles persones que vulguin fer una donació. A més, s'oferirà la possibilitat de comprar samarretes solidàries de l'esdeveniment.\nUn cop finalitzada la cursa, se celebrarà la festa de l'autisme a la mateixa pl. Doctor Guardiet, també amb inscripció gratuïta. Fins a les 14.30h s'han programat diverses activitats: una batukada a càrrec de Tronats del Tabal, l'actuació dels Castellers de Rubí, un concert de Chapaos a la nueva, una exhibició de capoeira, activitats infantils i l'exposició del manifest del Dia Mundial de Conscienciació sobre l'Autisme, entre d'altres. A més, l'associació Rubí TEA habilitarà un estand on oferirà informació sobre aquest trastorn i sobre la feina que fa l'entitat.\nEs calcula que aquest trastorn afecta 1 de cada 100 infants que neixen a Europa, i que a l'estat espanyol hi ha més de 450.000 persones que el pateixen. El Trastorn de l'Espectre Autista, d'origen neurobiològic, acompanya la persona al llarg de tota la seva vida i es presenta de forma diferent en cada cas.\nLa Festa de l'Autisme RubíTEA 2018 posa el punt final a la setmana dedicada al trastorn a(…)\nL'Ateneu acull aquest dimecres una xerrada sobre el Trastorn de l’Espectre Autista\nL'Ateneu Municipal acollirà aquest dimecres 26 d'abril a partir de les 18 h una xerrada (…)\nEtiquetes: Rubí TEA, autisme


Chata Apart Zakopane Polònia - Ofertes d'hotels amb els MILLORS DESCOMPTES EN LÍNIA\nUlica Tatary 12, Kamieniec, Zakopane, Polònia, 34-500 - Excel·lent ubicació - Veure al mapa\nMés informació sobre Chata Apart\nPer als viatgers què vulguin captar les imatges i els sons de Zakopane, Chata Apart és l'el·lecció perfecta. Des d'aquí, els viatgers poden gaudir d'un fàcil accés a tot el que aquesta viva ciutat ofereix. Amb la seva bona localització, l'hotel ofereix fàcil accès a les destinacions obligades de la ciutat.\nA Chata Apart, l'excelent servei i instal.lacions superiors faran de la vostra estada una experiència inoblidable. Les carecterístiques més important de l'hotel inclouen Wi-Fi gratuït en totes les habitacions, aparcament de cotxes, habitació familiar, instal.lacions de barbacoa, servei de bugaderia.\nTotes les instal.lacions per als clients, ofereixen comoditats destinades a assegurar tot el comfort possible. L'hotel ofereix instal.lacions fantàstiques, incloses jardí, per ajudar-vos a relaxar després d'un carregat dia a la ciutat. Si buscau un allotjament còmode i adequat a Zakopane, faci de Chata Apart la vostra llar.


Les quatre comarques s'uneixen per reactivar l'economia ebrenca | Diari de Tarragona\nLa residència Natzaret de Móra d'Ebre, la primera a rebre la segona dosi de la vacuna a l'Ebre\nDenuncien l'agressió d'un pacient a tres professionals de l'Hospital de Móra d'Ebre\nEl fiscal demana 43 anys de presó per calar foc al pis de l’exparella i el seu fill de 14 mesos a Amposta\nLes quatre comarques s'uneixen per reactivar l'economia ebrenca\nEs faran campanyes per promocionar el comerç, el turisme i els productes agroalimentaris de qualitat\n01/12/2020 07:13 | Actualizado a 01/12/2020 07:13\nSeu del consell regulador de la DO Vi de la Terra Alta. FOTO: JOAN REVILLAS\nEls consells comarcals del Baix Ebre, Montsià, Terra Alta i Ribera d’Ebre han posat en marxa un pla conjunt de reactivació econòmica per al territori, amb una inversió de 800.000 euros destinada principalment a promocionar els productes i actius de totes les Terres de l’Ebre. Amb el suport econòmic de l’Institut per al Desenvolupament de les Comarques de l’Ebre (IDECE) i el Departament de Treball de la Generalitat, cada comarca ha impulsat projectes individuals a la vegada que s’ha creat una campanya transversal.\nUna de les actuacions que ja s’ha posat en marxa és una acció de promoció del producte agroalimentari de les Terres de l’Ebre amb la marca Reserva de la Biosfera. Concretament, es tracta d’un espot promocional que durant tot el mes de desembre es difondrà en l’àmbit nacional, en el qual es mostra la riquesa de productes ebrencs com l’arròs, els cítrics, l’oli d’oliva, la fruita dolça o el vi. «L’objectiu és projectar la Reserva de la Biosfera de les Terres de l’Ebre tant pel que fa als productes agroalimentaris que s’hi produeixen, com pel turisme, un model que aposta per la sostenibilitat», assenyalà el president del Consell Comarcal del Baix Ebre. «Volem donar una major visibilitat als productes de proximitat, al concepte de quilòmetre zero, a aquells productes que es caracteritzen per la seua frescor, qualitat i per ser de temporada», afegí per la seva banda el president del Consell Comarcal del Montsià, Joan Roig. També al Montsià s’editaran 40.000 mapes amb els actius turístics de la comarca en diferents idiomes; es crearà una plataforma de les zones d’activitat econòmica i s’adequaran els espais del viver d’empreses de la Galera.\nPer la seua banda, la presidenta del Consell Comarcal de la Terra Alta ha destacat la «transversalitat» de les diferents actuacions que s’impulsaran: «Volem arribar al màxim de sectors possible», apuntà Sanromà. En aquest sentit, es col·laborarà amb la DO del vi de la Terra Alta i la DOP de l’oli Terra Alta i es farà difusió d’un espot promocional. També es millorarà la Via Verda de la Val de Zafán, on s’instal·laran un parell de comptadors.\nA la Ribera d’Ebre, la presidenta del Consell Comarcal, Gemma Carim, detallà que amb la injecció econòmica que han rebut per part de l’IDECE i el Departament de Treball, es podran impulsar actuacions ja planificades, però que no es duien a terme per falta de recursos. En aquest sentit, es promocionarà la marca Degusta Ribera d’Ebre amb l’objectiu de potenciar els productes agroalimentaris de la comarca; es dinamitzarà el sector del comerç i del turisme. «També destinarem una part d’aquests ajuts al projecte 5G, un projecte que aportarà innovació a tot el territori», comentà Carim.\nEn el cas del Baix Ebre, es posarà en marxa una campanya de promoció del comerç amb el lema ‘Jo compro al Baix Ebre’; s’adequaran espais de coworking al viver d’empreses Baix Ebre Innova; es crearà una pàgina web amb informació sobre els actius turístics i s’instal·laran carregadors d’energia elèctrica per a vehicles a l’estació de Xerta de la Via Verda de la Val de Zafán.\nLa tempesta perfecta (borrasques informatives): Periodisme, Filomena i el canvi climàtic\nCasi todas las monjas de la comunidad del Vedruna de Tarragona, infectadas por Covid-19\nBrote de Covid en la Guàrdia Urbana de Tarragona


Les baixes del Mallorca i el Saragossa marquen el partit\nMallorquins i aragonesos no podran comptar amb titulars indiscutibles als respectius onzes\nPep Verger | 17 octubre 1999\nDiego Tristán jagarà sol a la punta d'atac a La Romareda.\nEl Reial Mallorca juga avui horabaixa (18.00 hores) un partit de vital importància amb el Saragossa a La Romareda. L'estadística mai no compta, malgrat que el Reial Mallorca la té certament favorable, ja que ha aconseguit el triomf en les seves tres darreres visites a la capital aragonesa.\nEl conjunt de Fernando Vázquez afronta el partit amb les importants baixes de Vicente Engonga i Carlos Domínguez, que ahir fou operat d'una rotura al menisc. El tècnic mallorquinista reconeixia ahir la dificultat que sempre suposa substituir un futbolista com Engonga, però destacà la seva absoluta confiança en els jugadors que botaran al camp. Vázquez res no va dir sobre l'onze titular, però ahir, tal i com ja havia fet el dia abans, assajà amb Burgos, Olaizola, Miquel Àngel Nadal, Siviero, Miquel Soler, Paco Soler, Carreras, Lauren, Stankovic, Ibagaza i Diego Tristán. Així, les principals novetats són Paco Soler i Lluís Carreras, que se situaran com a pivots; Ibagaza, que retorna a l'equip titular, i Diego Tristán. El Mallorca tornarà a jugar amb un sol home d'atac, malgrat que ja se sap que no per comptar amb molts davanters es crea més perill. La llista de convocats es completa amb Leo Franco "recuperat de les molèsties que ha patit durant la setmana", Fernando Niño, Quinteros, Serrizuela, Armando, Gabrich, David i Pep Lluís Martí. És a dir, denou homes, per la qual cosa un haurà de ser descartat i conformar-se de presenciar el partit des de la grada. Els descartats per entrar a la llista són Engonga, Carlos, Djokaj, Paco Sanz, César Gálvez i Biagini.\nFernando Vázquez, a la roda de premsa posterior al darrer entrenament abans del partit, explicà que esperava que el Mallorca aconseguís un bon resultat. «Esper un bon partit i aconseguir un bon resultat. En tot cas, el Saragossa és un equip que està jugant bé, amb recursos... té jugadors molt importants. No és un rival fàcil, però estam confiats de fer un bon partit i que les coses ens surtin bé», explicà. El tècnic, interrogat sobre les baixes d'Engonga i Carlos, assegurà que el migcampista tenia gran importància a l'actual Mallorca, però es mostrà segur que els jugadors que surtin al terreny de joc ho faran bé. «... Està clar que Engonga és un jugador que és difícil de suplir a l'actual Reial Mallorca. És complicat, però cercarem solucions, que jo consider vàlides i competitives...», afirmà.\nFinalment, sobre el fet que el Mallorca hagi guanyat en les tres darreres visites a La Romareda, Vázquez afirmà que esperava continuar la ratxa.


Articles Pilar Morey: L'excés d'informació\nEstem a l’era de la informació.\nTenim diversos canals de TV que donen notícies. I n’hi ha alguns que ho fan les 24 hores del dia. Si anem en cotxe, posem la ràdio. Si anem en metro, hi ha diaris gratuïts. Fins i tot, quan el que volem és desconnectar i entrem a les xarxes socials d’internet per a distreure’ns una estona, alguns dels nostres amics han penjat alguna noticia, les declaracions d’un polític, l’opinió dels contraris o la notícia del moment. Es fa molt difícil “no assabentar-se” d’allò que passa.\nI a més, es dóna la circumstància que gran part de les notícies són de caire negatiu.\nEstic trobant amb cada cop més freqüència, persones que diuen haver deixat de mirar les noticies. Per salut emocional.\nSegur que hem llegit algun cop que s’ha de començar el dia amb pensaments positius, mirant-se al mirall i fent algun propòsit, fins i tot hi ha qui enganxa frases positives al mirall del bany per trobar-les al matí.\nPerò molts de nosaltres, quan encara no són ni les 9 del matí ja estem saturats de males notícies. I això influeix en el nostre estat d’ànim, encara que no ho sembli ens condiciona.\nQuants cops ens trobem amb una persona que té molt mal geni, tenim una enganxada i ens encomana el seu mal humor? Parem-nos un moment a prendre consciència de com ens influeixen tantes notícies negatives: estem prenent un cafè i unes torrades, encara mig adormits, i ja ens estan explicant que ha hagut un accident en cadena a una autopista, que s’ha destapat un altre cas de corrupció, que ha augmentat novament la taxa de l’atur, que han desnonat a una família amb 3 fills a “no-sé-a-on”, i que les previsions econòmiques del 2013 són negres com el carbó.\nAmb quina cara sortim al carrer? Amb quines ganes encarem del dia? Amb quins ànims ens posem en marxa?\nQuè tal començar el dia amb una música, o fent una mica d’exercici?, per exemple. O bé desitjant un bon dia amb un missatge a algú que estimem?


La Petita Llibreria: 09/27/19\nAvui us tornem a recomanar un nou títol de Crims.cat, una col·lecció d’històries tenyides de negre que ve molt de gust encoratjar a llegir tant pels títols com pels autors diversos que les signen.\nEn aquest cas, la ploma que hi ha rere la nova obra és coneguda per tots, es tracta ni més ni menys que de l’aclamada i prolífera Isabel-Clara Simó.\nRealment a la seva bibliografia personal hi ha títols de molts generes però aquest cop ha creat una novel·la on el contrast entre el paisatge bucòlic i els esdeveniments foscos que allà succeeixen estan en un debat constant.\nÉs difícil que un autor amb tants títols a les seves espatlles sorprengui però les lletres de l’autora poden!\nA l’obra La sarbatana coneixerem a l’Olga i a l’Ilya, una parella a la seixantena que decideixen retirar-se a un entorn preciós per gaudir del que els queda de vida amb un entorn que els ajudi a desconnectar i a fer un punt d’inflexió a les seves vides.\nPoc esperen que el nou capítol vital que estan a punt d’encetar estigui ple de paranys i bromes del destí.\nElls tenen tota la intenció de viure el seu amor i la seva tranquil·litat a la casa de camp que s’han comprat però la casa del costat té nou propietari.\nQui hi viu? Qui és? I el més important... Com és?\nL’Igor aparentment sembla un jove amigable, de gustos senzills i amb un caràcter un xic introvertit potser degut a que fa poc que és vidu.\nPoc a poc i mentre es van coneixent surten a la llum infidelitats, confidències, recels, sospites, maltractaments, venjances...\nTots tres entraran en una espiral en que cada pas pot donar lloc a un pas en fals i conèixer a l’adversari encara que sigui un mateix serà fonamental.\nTan idíl·lica és la parella de l’Olga i l’Ilya? Com els pot afectar l’Igor?\nUna obra on la sinceritat és l’antídot i on els enganys es tornen cada cop més rebuscats i tortuosos entrant a un joc veritablement perillós.\nUs ve de gust un passeig per aquest entorn preciós en aparença, amb secrets al vent i successos ben foscos amagats als armaris?\nNo us ho penseu més i descobriu la darrera obra d’aquesta magnifica autora!


Barros Schelotto no seguirà al capdavant del Boca Juniors\nDesprés de la dura derrota davant del River a la final de la Copa Libertadores, el club 'xeneize' surt a la recerca de tècnic\nBarcelona - Dimarts, 11/12/2018 - 12:00\nPerdre la final del torneig sud-americà més important, la Copa Libertadores, i davant del teu etern rival, és com un punyal. Així ho va viure tothom al Boca Juniors. I més per a Guillermo Barros Schelotto, que, en el rol de tècnic, mai es va poder guanyar del tot un lloc al cor dels seguidors ‘boquenses’, tot i haver guanyat dues Lligues locals i haver arribat a una semifinal de Libertadores i a una final. Per al Boca és poca cosa.\nEl cert és que a Schelotto se li acaba el vincle amb l’entitat argentina el 31 de desembre d’aquest any, i tot indica que no seguirà al capdavant de l’equip, després d’un cicle desgastat de tres anys al club.\nLa directiva dels ‘xeneize’ ja estudia noms per al seu possible substitut, i entre ells hi hauria els argentins Antonio Mohamed, recentment destituït del Celta de Vigo; i Gabriel Heinze, exdefensa del Reial Madrid i del Manchester United, entre d’altres, que actualment està dirigint el Vélez Sarsfield, equip de la Primera Divisió de l’Argentina.


Quatre itineraris nous enceten aquest dilluns les populars Visites a la Manresa Desconeguda, Festa Major de Manresa, Regió7\nregió7.cat >Festa Major de Manresa>Notícies\nQuatre itineraris nous enceten aquest dilluns les populars Visites a la Manresa Desconeguda\nLes esglésies enderrocades durant la Guerra Civil, l'institut Lluís de Peguera, els espais d'oci nocturn de principis del segle XX i la Casa Fàbregas de la plaça Major\nRuta pels ponts de Manresa de l'any passat.. Arxiu/Gemma Camps.\nREDACCIÓ | MANRESA Des del dilluns 22 d'agost tornen les populars Visites a la Manresa Desconeguda amb quatre nous itineraris per descobrir la història menys coneguda de la nostra ciutat.\nAmb motiu de la Festa Major enguany s'han programat les visites gratuïtes a les esglésies enderrocades durant la Guerra Civil, l'institut Lluís de Peguera, els espais d'oci nocturn de principis del segle XX i la Casa Fàbregas de la plaça Major.\nLes propostes són aquestes:\nDilluns 22, de 17 a 20 hores\nSota el títol Esglésies enderrocades. Escenaris de la destrucció del patrimoni durant la Guerra Civil es farà un recorregut que permetrà conèixer quines eren les esglésies gòtiques i barroques avui desaparegudes de Manresa, i què en queda després de l'enderroc de què van ser objecte l'any 1936, a l'inici de la Guerra Civil.\nEn l'itinerari es podran visitar espais normalment no accessibles al públic, com són les restes arqueològiques de l'antiga església de Sant Ignasi, el solar on hi havia la Sala Ciutat, el magatzem de lapidari del Museu Comarcal de Manresa, els espais originals de l'antic convent dels Predicadors i l'Espai Manresa 1522, on es projectarà un audiovisual sobre l'enderroc de les antigues esglésies.\nL'inici serà al Museu Comarcal de Manresa (portal del carrer Viladordis, 1) i finalitzarà amb la visita a l'Espai Manresa 1522.\nEls grups sortiran des de les 17 h, cada 10 minuts, fins les 20 h.\nEl recorregut complert i ampliat també es podrà fer en bicicleta. En aquest cas, la sortida serà a la plaça Sant Domènec, a les 17 h, amb bicicleta pròpia o de MBICI (servei gratuït pel qual cal reserva prèvia al 629321760).\nDimarts 23, de 17 a 20 hores\nVisita a l'institut Lluís de Peguera, concretament a la sala d'actes i la biblioteca, les parts més antigues rehabilitades.\nLa visita permetrà contemplar els espais de la biblioteca i de la sala d'actes recentment restaurats, amb un recorregut per la resta de l'edifici i amb una presentació de la història de la seva construcció a través d'un audiovisual.\nL'inici de les visites serà a l'entrada de la plaça d'Espanya, i sortiran grups cada 15 minuts.\nDimecres 24, de 17 a 20 hores\nAmb el títol L'oci nocturn a primers de segle XX de la mà de Josep M. Planes es recorreran els espais d'oci nocturn de la Manresa dels anys vint i trenta, des del Teatre Conservatori al Coro Sant Josep, a través de textos del periodista manresà Josep M. Planes.\nLa visita comptarà amb alguns elements festius sorpresa i permetrà veure de prop alguns locals molt singulars i força desconeguts per la ciutadania.\nL'itinerari serà guiat per membres de la Comissió Any Josep M. Planes amb l'objectiu de donar a conèixer la figura del periodista manresà assassinat a la Rabassada l'any 1936, enguany fa 80 anys.\nUn cop acabat l'itinerari, a les 20.30 hores, aquesta comissió ha organitzat un acte de commemoració de l'assassinat de Josep M. Planes que es farà davant la seva casa natal, al carrer de la Canal.\nL'inici serà a la plaça Sant Domènec, des d'on sortiran grups cada 15 minuts.\nDijous 25, de 17 a 20 hores\nVisita a la Casa Fàbregas, un edifici històric a la plaça Major. Es tracta d'una oportunitat única per visitar les estances que configuren les plantes principals d'aquest casal barroc, habitualment tancat al públic, i que properament es dedicarà a altres usos.\nEls guies del Centre d'Estudis del Bages oferiran un passeig per les estances de planta baixa i planta primera del què havia estat un edifici residencial i seu de la coneguda Fonda Sant Antoni.\nL'inici de la visita serà davant l'antiga Fonda Sant Antoni, a la plaça Major, i sortiran grups cada 10 minuts.\n1936-2016: Fem memòria\nDues d'aquestes visites, 'Esglésies enderrocades. Escenaris de la destrucció del patrimoni durant la Guerra Civil' i 'L'oci nocturn a primers de segle XX, de la mà de Josep M. Planes' s'emmarquen dins els actes que es programen a la ciutat amb motiu del 80è aniversari de l'inici de la Guerra Civil Espanyola en el marc del Programa Municipal de Memòria Històrica de Manresa i fent-nos ressò dels actes que es faran arreu del territori català.\nTotes les visites són gratuïtes i obertes a tothom. Les que es realitzen en forma d'itinerari se suspendran en cas de pluja continuada.\nLes Visites a la Manresa Desconeguda les organitza l'Ajuntament de Manresa, i compten amb la col·laboració de les següents entitats, col·lectius i persones: Associació Memòria i Història de Manresa, Amics de l'Art Romànic del Bages, Amics de la Seu, Armats de Manresa, Arxiu Comarcal del Bages, Centre d'Estudis del Bages, Col·legi d'Arquitectes de Catalunya – Delegació del Bages-Berguedà, MBICI, Museu Comarcal de Manresa, Oficina de Turisme de Manresa, Voluntaris Culturals, INS Lluís de Peguera, AMPA de l'INS Lluís de Peguera, Comissió Any Josep M. Planes, Grup Sardanista Dintre el Bosc, Cos de Dansa de la Innocentada de l'Agrupació Cultural del Bages, Xarops la Palmera, Pere Santamaría arquitecte i Duopros SL.